**1. számú napirend**

**ELŐTERJESZTÉS**

**Horvátzsidány, Kiszsidány, Ólmod és Peresznye Községek Önkormányzatai Képviselő-testületének**

**2022. július 21-ei rendkívüli nyílt együttes ülésére**

**Tárgy:** A szociális ellátások és szociális szolgáltatások helyi szabályairól szóló önkormányzati rendeletek módosítása.

**Előterjesztő:** Fucinné Dorner Anikó jegyző

**Készítette:** Fucinné Dorner Anikó jegyző

**Tárgyalta:** -

**Tanácskozási joggal meghívott**:-

**Költségvetési, pénzügyi-gazdálkodási szempontból ellenőrizte:**

Kelemen Gertrúd pénzügyi-gazdálkodási ügyintéző

Horváthné Klug Katalin pénzügyi-gazdálkodási ügyintéző

**Törvényességi szempontból ellenőrizte**: Fucinné Dorner Anikó jegyző

Tisztelt Képviselő-testületek!

A személyes gondoskodást nyújtó intézmények intézményi térítési díjainak megállapítása a fenntartó feladata. A térítési díjak meghatározásának részletes szabályait a Szociális igazgatásról és szociális ellátásokról szóló 1993.évi III. törvény (továbbiakban Szt.) 115. § (1) bekezdése, valamint a Személyes gondoskodást nyújtó ellátások térítési díjairól szóló 29/1993. (II. 17.) Korm. rendelet (a továbbiakban Tr.) határozza meg.  
Ezek alapján az intézményi térítési díj a személyes gondoskodás körébe tartozó szociális ellátások ellenértékeként megállapított összeg. Az intézményi térítési díjat a fenntartó tárgyév április 1-jéig állapítja meg, összege nem haladhatja meg a szolgáltatási önköltséget.   
A kötelezett által fizetendő térítési díj összege a személyi térítési díj, amely egyrészt nem haladhatja meg az intézményi térítési díj összegét, másrészt megállapításánál figyelembe kell venni a szolgáltatást igénybe vevő személy rendszeres havi jövedelmét.  
Az intézményi térítési díjat és a személyi térítési díjat  
• étkeztetés esetén ellátási napra,  
• házi segítségnyújtás esetén - szociális segítésre vagy személyi gondozásra vonatkozó - gondozási órára,  
• nappali ellátás esetén ellátási napra,  
• bentlakásos intézményi ellátás esetén ellátási napra és hónapra vetítve kell meghatározni.

A veszélyhelyzettel összefüggő átmeneti szabályokról szóló 2021. évi XCIX. törvény ( a továbbiakban: Tv.) 147. § (1) bekezdésének e) pontja alapján **2022. június 30. napjáig** közszolgáltatás ellátására szerződéssel rendelkező gazdálkodó szervezet által nyújtott **szolgáltatásért megállapított díj mértéke nem lehet magasabb**, mint a koronavírus-világjárvány nemzetgazdaságot érintő hatásának enyhítése érdekében szükséges gazdasági intézkedésről szóló 603/2020. (XII.18.) Korm. rendelet hatályba lépését megelőző napon – azaz 2020. december 18-án – hatályos és alkalmazandó mértéke.

**Ezért a hatályos önkormányzati rendeletben már korábban megállapított intézményi térítési díjakat nem volt lehetőség megemelni.**

**A vonatkozó Tv. értelmében 2022. július 1-től van mód arra, hogy emelésre kerüljenek az intézményi térítési díjak.**

A JustFood Kft. a 2022.06.30-án kelt levelében kérte az önkormányzatokat, hogy 2022.09.01-től a nyersanyagnormák 20%-os emelését hagyják jóvá a szolgáltatás fenntartható működése érdekében. (A levél, valamint a díjtételeket tartalmazó táblázat az előterjesztés részét képezi.)

A csatolt módosító rendelet tervezetek 2022.09.01-től az étkeztetés intézményi térítési díjai meghatározásának új szabályait tartalmazzák, valamint a települési támogatások közül az újszülöttek támogatására vonatkozó helyi szabályozás került pontosításra.

A jogalkotásról szóló 2010. évi CXXX. törvény 17. § (1) bekezdése alapján a jogszabály előkészítője - a jogszabály feltételezett hatásaihoz igazodó részletességű – előzetes hatásvizsgálat elvégzésével felméri a szabályozás várható következményeit.

Az előzetes hatásvizsgálat eredményéről önkormányzati rendelet esetén a helyi önkormányzat képviselő-testületét tájékoztatni kell. Ennek megfelelően az elvégzett előzetes hatásvizsgálat megállapításait az alábbiak szerint ismertetem:

**Az önkormányzati rendelet tervezetének előzetes hatásvizsgálata:**

**1. A tervezett önkormányzati rendelet várható társadalmi, gazdasági, költségvetési hatásai:**

A szociális szolgáltatások intézményi térítési díjai részben emelkednek. A rendeletmódosítással várhatóan az önkormányzat kiadásai a költségvetésben tervezetthez képest nem emelkednek.

**2. A tervezett önkormányzati rendelet környezeti és egészségi következményei:**

A rendeletmódosításban foglaltak végrehajtásának környezetre gyakorolt, illetve egészségügyi hatásai nincsenek.

**3. A tervezett önkormányzati rendeletnek adminisztratív terheket befolyásoló hatása:**

nem releváns.

**4. A jogszabály alkalmazásához szükséges személyi, szervezeti, tárgyi és pénzügyi feltételek:**

A szabályozás alkalmazásához szükséges személyi, tárgyi feltételek biztosítottak.

**5. A jogszabály megalkotásának szükségessége, a jogalkotás elmaradásának várható következményei:**

Az intézményi térítési díjak változásait szükséges beépíteni a helyi szociális szabályozásba.

A fentiek alapján kérem a Tisztelt Képviselő-testületeteket a rendeletmódosítás megvitatására és elfogadására.

Horvátzsidány, 2022. 07.15.

Fucinné Dorner Anikó

jegyző